Okresná prokuratúra Nitra 
Damborského 1, 949 99 Nitra 1

Sp. zn. : 2 Pv 187/13/4403	Nitra, 26.4.2014
EEČ : 2-32-130-2014

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 246/2012 Zbierky zákonov (ďalej len "Trestný zákon")

Rozhodol: 	prokurátor Okresnej prokuratúry Nitra
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
vedené pre prečin nebezpečné vyhrážanie podľa § 360 odsek 1, odsek 2 písmeno a) Trestného zákona s poukazom na § 138 písmeno a) Trestného zákona  na tom skutkovom základe, že dňa 2.3.2013 v čase asi o 9.20 hod. v mieste svojho trvalého bydliska v obci XXXXX, XXXXX, pod vplyvom alkoholu jedenkrát vystrelil nábojku kal. 7,62 x 39 Cv zo zbrane zn. Slavia 620, kal. 4,5 mm, s  podomácky vyrobeným adaptérom na vystreľovanie nábojok, nasadeným na ústí hlavne, pričom hrozil päsťou a slovne sa vyhrážal zabitím poškodeným  osobám XXXXX, nar. XXXXX v obci XXXXX, trvale bytom XXXXX, a XXXXX, nar. XXXXX, trvale bytom XXXXX  a vzbudil tak u poškodených osôb dôvodnú obavu, že svoje vyhrážky aj uskutoční, 

lebo obvinený nebol v čase činu pre nepríčetnosť trestne zodpovedný.

Odôvodnenie:
Policajt Okresného riaditeľstva PZ v Nitre uznesením sp.zn. ORP-440/ZM-NR-2013 zo dňa 02.03.2013 začal trestné stíhanie pre prečin nebezpečné vyhrážanie podľa § 360 odsek 1, odsek 2 písmeno a), b) Trestného zákona a následne uznesením pod tou istou spisovou značkou zo dňa 02.03.2013 vzniesol obvinenie obvinenej osobe XXXXX, nar. XXXXX, pre prečin nebezpečné vyhrážanie podľa § 360 odsek 1, odsek 2 písmeno a) Trestného zákona na skutkovom základe uvedenom vo výrokovej časti tohto uznesenia. 
Preskúmaním spisového materiálu som zistil, že vo veci boli okrem obvinenej osoby vypočutí aj svedkovia a poškodení XXXXX, XXXXX a ďalšie osoby ako svedkovia, zabezpečené listinné dôkazy, najmä znalecký posudok znalcov z odboru zdravotníctvo, odvetvie psychiatria doplnený výsluchom znalkyne, znalecký posudok znalcov z odboru kriminalistická balistika, zápisnica o obhliadke miesta činu s popisom a fotodokumentáciou.
Z výpovede obvinenej osoby XXXXX možno zistiť, že 02.03.2013 asi o 09.20 hod. videl XXXXX vystupovať z auta a chcel od neho stôl na cirkulárku, ktorý dal druhej neteri a vedel, že ho má on, preto vzal vzduchovku, vložil do nej poplašný náboj a vystrelil do vzduchu, už nevie čo pritom vravel, potom XXXXX utekal do dvora a prišli policajti a zadržali ho, XXXXX klame, v živote jej neublížil, nadstavec na vzduchovku si dal urobiť v Calexe na poplašníkové náboje. 
Z výpovede svedka a poškodeného XXXXX možno zistiť, že dňa 02.03.2013 asi o 09.20 hod. prišli s manželkou XXXXX do miesta jej trvalého bydliska na adresu XXXXX XXXXX, on išiel dnu a manželka dala žrať psom, ako išiel s mäsom a oblečením smerom k autu, začul silný výstrel a vykrikovanie suseda XXXXX, ktorý je zároveň manželkiným strýkom a býva o dva domy ďalej, a keď sa pozrel smerom k jeho domu, videl ako sa vyhráža päsťou so slovami „no počkajte, však vás pozabíjam“ a preto sa rýchlo vrátil na dvor a zamkol dvere a zavolali políciu, pričom sledovali suseda, či ich nejde napadnúť, ešte niečo nezrozumiteľné na nich vykrikoval, a vyčkali na príchod polície, ktorá ho zadržala. Už v minulosti slovne napadol manželku aj jej nadával a vyhrážal sa. 
Z výpovede svedkyne a poškodenej XXXXX možno zistiť podobné skutočnosti ako z výpovede svedka a poškodeného XXXXX, už v minulosti ju jej strýko slovne napadol a vyhrážal sa jej, hádzal po nej lopaty, asi rok s ním už majú spory, býva agresívny, uráža ich, keď si vypije, často vykrikuje na susedov, s nikým dobre nevychádza. 
Z výpovede svedka XXXXX nemožno zistiť žiadne skutočnosti týkajúce sa skutku. 
Zo znaleckého posudku KEÚ PZ Bratislava možno zistiť, že zaistené veci sú plynová zbraň - vzduchová puška zn. Slavia 620, kal. 4,5 mm bez úprav a streľby schopná, a podomácky vyrobený adaptér na vystreľovanie nábojok a nábojov vhodných rozmerov. Adaptér umožňuje streľbu po osadení a zaistení na ústi hlavne vzduchovej pušky tým spôsobom, že strela kal. 4,5 mm po výstrele nárazom aktivuje zápalku vloženej nábojky do adaptéra, čím dôjde k jej iniciácii a výstrelu nábojky, avšak nejde o nedovolenú podomácku úpravu či zásah do samotnej zbrane.  
Zo znaleckého posudku znalcov z odboru zdravotníctvo, odvetvie psychiatria je možné zistiť, že obvinená osoba XXXXX v čase spáchania trestného činu trpela duševnou poruchou, pričom ide o psychotickú duševnú poruchu - organickú bludovú poruchu. Jej podstatou je porucha myslenia s bludným vzťahovačným spracovaním reality so znížením kritickosti a úsudkových schopností obvineného, afektívnou a emočnou labilitou a alteráciou kognitívnych funkcií. Znalci konštatujú, že obvinený v čase skutku nemohol ovládať svoje konanie a rozpoznať nebezpečnosť svojho konania pre spoločnosť. Ovládacie a rozpoznávacie schopnosti obvineného v čase činu znalci hodnotia ako vymiznuté. Vzhľadom k zisteným organickým zmenám a psychotickej duševnej poruche sú schopnosti správne vnímať a reprodukovať hodnotené ako oslabené. Schopnosť obvineného chápať zmysel trestného konania je znížená, schopnosť náležité sa obhajovať je tiež znížená. Vzhľadom k zistenej psychotickej duševnej poruche môže byť z psychiatrického hľadiska pobyt obvineného na slobode nebezpečný. Znalci vzhľadom  k zistenej duševnej poruche psychotického charakteru - organická bludová porucha - navrhujú pre obvineného uložiť ochranné liečenie ústavnou formou.
Prečinu nebezpečné vyhrážanie podľa § 360 odsek 1, odsek 2 písmeno a) Trestného zákona sa dopustí ten, kto sa inému vyhráža smrťou, ťažkou ujmou na zdraví alebo inou ťažkou ujmou takým spôsobom, že to môže vzbudiť dôvodnú obavu, a spácha taký čin závažnejším spôsobom konania, a potrestá sa odňatím slobody na šesť mesiacov až tri roky. 
Podľa § 138 písmeno a) Trestného zákona závažnejším spôsobom konania sa rozumie páchanie trestného činu so zbraňou okrem trestných činov úkladnej vraždy podľa § 144, vraždy podľa § 145, zabitia podľa § 147 a § 148, usmrtenia podľa § 149, ublíženia na zdraví podľa § 155, § 156 a § 157.
Vykonaným vyšetrovaním bolo zistené a preukázané, že obvinená osoba XXXXX svojím konaním naplnila takmer všetky znaky skutkovej podstaty prečinu nebezpečné vyhrážanie podľa § 360 odsek 1, odsek 2 písmeno a) Trestného zákona, avšak v čase spáchania skutku nebola príčetná.
Podľa § 215 odsek 1 písmeno e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
 Na základe vyššie uvedených skutočností a citovaných zákonných ustanovení bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať na Okresnej prokuratúre Nitra do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Martin Ďurík
prokurátor